REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/254-18

24. oktobar 2018. godine

B e o g r a d

Z A P I S N I K

35. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 24. OKTOBRA 2018. GODINE

Sednica je počela u 14.05 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Dragan Vesović, dr Vladimir Orlić, Ognjen Pantović, Snežana B Petrović i Dalibor Radičević.

Sednici su prisustvovali zamenici članova Odbora: Ivana Dinić (zamenik Novice Tončeva), Krsto Janjušević (zamenik Dragana Jovanovića), Olivera Pešić (zamenik Ivane Stojiljković), Ivana Nikolić (zamenik Jovice Jevtića) i dr Danijela Stojadinović (zamenik Stefane Miladinović).

Sednici nisu prisustvovali članovi Odbora: Jasmina Karanac, Nenad Konstatinović, Zoran Milekić, Marina Ristić, Aleksandar Stevanović i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Maja Matija Ristić, sekretar Ministarstva, Zoran Ilić i Đorđe Milić, pomoćnici ministra.

Odbor je, jednoglasno, u skladu sa predlogom predsednika Odbora usvojio sledeći:

D n e v n i r e d

1. Razmatranje Informacije o radu Ministarstva građevinarstva, saobraćaja i infrastrukture za period januar - mart 2018. godine, (broj 02-1330/18 od 30. 05. 2018. godine);
2. Razmatranje Informacije o radu Ministarstva građevinarstva, saobraćaja i infrastrukture za period april - jun 2018. godine, broj 02-3101/18 od 5. 10. 2018.godine).

Pre prelaska na razmatranje utvrđenog dnevnog reda predsednik Odbora je predložila da se obavi zajednički jedinstveni pretres o svim tačkama dnevnog reda. Odbor je jednoglasno prihvatio ovaj predlog.

**Razmatranje prve i druge tačke Dnevnog reda**

U uvodnom izlaganju Maja Matija Ristić, sekretar Ministarstva, ukazala je na delove izveštaja koji se odnose na infrastrukturne projekte. Istakla je da su radovi na Koridoru 10 na oko 90% realizacije projekta, na Koridoru 11 deonice 3 i 5 Obrenovac – Ljig realizacija je 94%, deonica 4 Ub - Lajkovac bi trebao da bude završena do 25. decembra, kao i da su očekivanja da će i deonica Obrenovac - Ljig biti puštena do kraja ove godine. Što se tiče projekta Surčin - Obrenovac to je projekat koji se sprovodi godinu dana i ima dobro izvršenje 60% realizacije projekta. Kad je reč o železničkim projektima u toku je projekat na izradi pruge Beograd – Stara Pazova, koji je počeo da se realizuje u julu mesecu i ide uobičajenom dinamikom, a deonica Stara Pazova – Novi Sad je na 34% realizacije. Na kraju izlaganja ukazano je i na projekte koji su vezani za stanogradnju za pripadnike snaga bezbednosti. Ugovor za prvu A fazu koja se odnosi na Vranje i Niš treba da bude zaključen u narednom periodu.

S obzirom da nije bilo prijavljenih za raspravu Odbor se pojedinačno izjasnio o svakoj tački dnevnog reda.

Prva tačka dnevnog reda: **Razmatranje Informacije o radu Ministarstva građevinarstva, saobraćaja i infrastrukture za period januar - mart 2018. godine**

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period januar - mart 2018. godine i odlučio, većinom glasova (10 za i 1 član je bio uzdržan), da ga prihvati.

Druga tačka dnevnog reda: **Razmatranje Informacije o radu Ministarstva građevinarstva, saobraćaja i infrastrukture za period april - jun 2018. godine**

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period april - jun 2018. godine i odlučio, većinom glasova (10 za i 1 član je bio uzdržan), da ga prihvati.

Na sednici Odbora vođen je tonski zapis.

 Sednica je zaključena u 14.20 časova.

SEKRETAR ODBORA PREDSEDNIK ODBORA

 Biljana Ilić Katarina Rakić